
Cuvânt înainte 


Din multe considerente, expoziţia Ars amandi este un demers complex, care aduce în atenţia publicului 
un subiect în care a strălucit Ovidiu, poetul exilat la Tomis. Configurată în jurul iubirii, motiv recurent, 
situat în afara istoriei (şi geografiei) artei, ea nu este încorsetată de cronologie sau de specificitatea 
unei şcoli nationale, ci juxtapune în mod programatic interpretări ale unor teme ilustre — Venus si Amor, 
Caritatea sau Judecata lui Paris — din epoci si centre artistice distincte. Selecţia judicioasă ne propune şi 
ο privire comparativ-panoramicá asupra evoluţiei artelor figurative de-a lungul modernităţii europene 
timpurii, precum şi asupra conexiunilor stabilite în timp între pictură, gravură şi desen. 


Totodată, prezentul demers curatorial este o fericită ocazie de a prezenta publicului opere de artă pu- 
tin cunoscute sau inedite aflate în colecţia Muzeului National de Artă al României, multe dintre ele 
fiind restaurate cu această ocazie. Suita de lucrări prezentă azi pe simeze este rezultatul unei cercetări 
aprofundate şi pasionate a patrimoniului, pe parcursul studiului fiind clarificate o serie de incertitudini 
egate de atribuire, periodizare sau chiar tematică. 


u în ultimul rând, expoziţia a prilejuit colaborarea cu două prestigioase instituţii - Muzeul Nationa 
Brukenthal şi Biblioteca Academiei Române - ce deţin fonduri de mare valoare, la ale căror rezerve, rareori 
expuse, s-a apelat şi de această dată, în ideea satisfacerii gustului publicului amator de artă europeană. 


Acestora, precum şi tuturor celor implicaţi în organizarea expoziţiei şi în realizarea catalogului le 
mulțumim călduros. 


ROXANA THEODORESCU 
Director general 


Preludiu la o artă a iubirii 


COSMIN UNGUREANU 


Ars Amatoria, cu varianta De Arte amandi în ediţiile moderne, este titlul unui faimos poem didactic 
scris de Ovidiu la începutul erei creştine. Conceput după modelul unui tratat de retorică (Ars Oratoria), 
dar scris în metrul elegiac al poeziei erotice contemporane, acest poem abandonează tonul confesiv 
specific scrierilor lui Catul, Tibul sau Propertiu, canalizând experienţa personală într-o preceptisticá a 
seducţiei. Scrisă în sine cu o artă desăvârșită, Ars Amatoria era menită, prin urmare, să transforme ritualul 
iubirii în artă.! 


Succesul textului ovidian în epocă va fi fost considerabil, în ciuda - sau tocmai din pricina - restricţiilor 
privitoare la mariaj şi adulter legiferate de Octavian Augustus cu două decenii înainte. Fapt simptomatic 
pentru realitatea acestei perioade de „metamorfoză a erotismului vesel al grecilor în melancolie 
înspăirnântată”?, receptarea favorabilă a operei este umbrită de riscul asumat de autor, a cărui exilare 
în îndepărtatul Tomis se pare că nu a fost tocmai străină de „arta iubirii”. Devenită un repertoriu de 
,Citate" pentru frescele pompeiene, Ars amatoria infuzează imaginarul erotic medieval, având parte de o 
bogată tradiţie editorială în modernitatea timpurie. οἱ totuși, nu acestui poem i-a fost dat să devină una 
dintre sursele iconografice fundamentale pentru arta europeană, ci Metamorfozelor, a căror elaborare se 
articulează cronologic si tematic cu întreaga secţiune erotică a operei ovidiene (Amores, Ars Amatoria, 
Remedia amoris, Heroides). 


Fără să fi dispărut cu totul de-a lungul Evului Mediu, formidabilul, atlas mitologic” sistematizat de Ovidiu 
a fost, în secolele XV-XVIII, o veritabilă sursă de inspiraţie pentru artele vizuale. Disponibilitatea artiștilor 
(si implicit a comanditarilor) de a ilustra o parte din istoriile incluse în Metamorfoze se explică nu doar 
prin potenţialul lor figurativ sau prin caracterul antic al subiectului de reprezentat, cât mai cu seamă prin 
identitatea de fond dintre lumea imaginată de autorul latin si cea recompusă începând din Renaștere: 
ambele sunt saturate de mister si supranatural, de coduri simbolice sau de structuri emblematice, în 
ambele natura este insufletita, lucrurile obișnuite dezvăluie origini miraculoase iar materia si spiritul se 
modelează reciproc.* Merită să observăm că evanescenta ,subiectului ovidian” după mijlocul veacului al 
XVII-lea coincide cu,,dezvrdjirea” lumii si cu naşterea ştiinţei moderne. 


„Subiectul ovidian” se supune unui dublu proces de amplificare și contragere. Pe de o parte, această 
categorie include și episoade la care Ovidiu nu se referă, precum cele ale căror protagonişti sunt Amor 
şi Psyche sau Diana şi Endymion, iar pe de altă parte o sumedenie de mituri dintre cele mai bine de 
250 sistematizate în Metamorfoze nu au fost nicicând sau doar arareori reprezentate în arta modernităţii 
timpurii. De asemenea, unele dintre subiectele angrenate în circuitul reprezentării artistice — Răpirea 
Europei / Proserpinei, Apolo si Dafne, Venus si Adonis, Diana si Acteon sau Polifem si Galateea -- se regăsesc 
mai frecvent decát altele de-a lungul istoriei artei, realitate explicabilá prin potentialul lor narativ sau 
emotional sporit, si prin prilejul de a surprinde o anumită dinamică sau tensiune a acţiunii. 


ΙΙ | 


IM | | 


XXX 


Această expoziţie este centrată pe reprezentarea iubirii în arta modernităţii timpurii. Titlul ei speculează 
înțelesul echivoc al expresiei „arta iubirii” — iubirea ca artă si arta (dedicată) iubirii — fiind o aluzie, în acelaşi 
timp, la rolul crucial jucat de „subiectul ovidian” în secolele XV-XVIII. Conţinutul expoziţiei nu se restrânge 
însă la un corpus de imagini inspirate în mod direct de Metamorfozele lui Ovidiu sau de alte texte literare 
antice si moderne. Dimpotrivă, în intenţia de a contura o perspectivă cât mai largă asupra acestei tematici, 
chiar cu riscul supralicitării anumitor semnificaţii sau realităţi figurative, expoziţia extinde sensul (deturnat) 
al titlului ovidian către sfera imaginii sacre şi a alegoriei. Rezultă, într-o viziune profund subiectivă, o 
compartimentare aparent rigidă a imaginarului erotic — mitologie, literatură, teologie, alegorie — dar care, 
în realitate, vizează tocmai libertatea interpretativă și jocul inventiv al asociaţiilor. 


În spiritul acestei abordări a fost făcută atât selecţia propriu-zisă, cât şi alăturarea programatică a unor 
arte(facte) diferite. Se conturează astfel o problematică secundară, privitoare la statutul artefactului, 
respectiv la relaţiile (construite) între categorii distincte de artefacte. Chiar dacă, în sens strict temporal, 
unele exponate aparţin veacului al XIX-lea, corpusul de imagini, în ansamblu, ţine de modernitatea 
timpurie; cele câteva opere de artă ce depășesc limita anului 1800 sunt, în realitate, copii după originale 
mai timpurii. Includerea lor alături de piese „originale” este, indirect, o pledoarie pentru reevaluarea 
(percepţiei asupra) copiei. 


Una dintre cele mai disputate problematici ale istoriei artei vizează originalitatea. Această calitate, 
prezentată (si percepută) ca un fel de garantie a valorii intrinseci a artefactului, implică anumite 
derivări nu mai putin esenţiale, precum unicitatea, auctorialitatea, sau chiar ideea de origine“, care poate 
subintinde, eventual, un eveniment istoric sau chiar o întâmplare memorabilă. Cu alte cuvinte, o operă 
de artă este cu atât mai valoroasă cu cât, în configuraţia ei lăuntrică, este unică şi incontestabil legată 
de biografia unui artist. Chiar dacă legitimă, această perspectivă, a cărei constituire însoțește istoria 
colectionismului, cu înfiriparea unor practici, mize si exigente unanim acceptate, riscă să determine 
subevaluarea unui considerabil corpus de opere de artă, relegate într-o multitudine de categorii 
„inferioare” — copii, versiuni, interpretări, replici, opere anonime de atelier/cerc/scoalá etc. Acest tip 
de (sub)estimare ratează, prin urmare, o extraordinară dinamică a actului artistic, inextricabil legată de 
împrejurările directe ale producerii operei de artă (comisionare, expunere etc.), dar si de circulaţia si 
receptarea ulterioare. 


Pe de altă parte, opțiunea de a expune laolaltă tablouri, desene și gravuri poate fi înţeleasă ca o 
tentativă de a recompune, in mic, metabolismul (istoriei) artei europene, (re)configurarea si propagarea 
ei, cu gradele specifice de autonomie, interdependenta si complementaritate. Astfel, desenul poate fi 
perceput fie ca stadiu pregătitor în vederea transpunerii în pictură (cat. 11, 13, 61), fie ca artă autonomă 
(cat. 12, 40). Tabloul, apoi, poate fi înţeles fie ca artefact cu statut privilegiat (de vreme ce pictura 
este îndeobște considerată cea mai importantă dintre artele desenului) fie ca stadiu intermediar în 
elaborarea unei lucrări mai ample (cat. 28). În sfârșit, gravura este văzută fie ca metodă de reproducere 
mecanică si punere în circulaţie a anumitor opere de artă iconice (cat. 18, 43, 47, 48, ) fie, în același timp, 
ca artă cu propria autonomie si expresivitate (cat.15, 72, 73, 74). Prin urmare, luate împreună, aceste 
trei specii ale artei intretin un dialog foarte fertil si numai împreună, de fapt, ne putem face o imagine 
adecvată despre metabolismul (istoriei) artei. 


XXX 


Unul dintre miturile fondatoare ale artei, reluat adeseori în modernitatea timpurie, vizează tocmai 
impulsul erotic, fie stârnit de câte o operă de artă, precum Galateea sculptată de Pygmalion, fie ca 
substrat al actului creator, ca în cazul conturării umbrei persoanei iubite, de care s-ar lega originea 
egendară a picturii. Există, pe de altă parte, o amplă dezbatere în jurul componentei libidinale a operei 
de artă, începând chiar din Grecia antică (faimoasa Afrodita sculptată de Praxiteles) şi intens reluată 
în secolele XV-XVIII, care glosează abundent pe tema nuditátii, a resorturilor erotice ale imaginii sau a 
privirii culpabile. 


Atât prin tematica ei de primă instanţă -- reprezentarea iubirii în artă --, cât si prin problematica subiacentá, 
expoziția Ars amandi este în sine o invitaţie la recuperarea unei dimensiuni erotice în receptarea artei. 


1 Pentru o analiză a acestui poem didactic, vezi Gibson 2009, pp. 90-103. (1310) sau chiar în Divina Commedia a lui Dante (1321). 

2 Quignard 2006, p. 6. În legătură cu receptarea poemului în epocă, — 4 Cu privire la angrenarea Metamorfzelor în artele vizuale începând cu 
dar si cu articularea întregii secțiuni erotice a operei lui Ovidiu, vezi Renaşterea, vezi Barolsky 1998 si Allen 2003. 

Sharrock 2003, pp. 150-158 5 Această remarcă justă, ca și conceptul de „subiect ovidian' sunt dez- 
3 Dialectica erotică ovidiană este reperabilá, în filigran, în unele texte voltate mai pe larg in Allen 2003, pp. 339-340. 

medievale precum De Amore (Andreas Capellanus, 1185), Roman dela 6 Krauss 1989, p. 8. 

Rose (Guillaume de Lorris si Jean de Meun, 1230-1280), Ovide moralisé 


I. Mitologia iubirii 


La început au fost zeii. Si pentru că iubirea - asemenea războiului, comerţului sau agriculturii -- trebuia 
să fie personificată, vechii greci au închipuit o zeitate tutelară pe care au numit-o Afrodita, întrucât s-ar fi 
ivit din spuma mării (aphrós). Mai târziu, identificată cu felurite divinităţi italice si asimilată în panteonul 
latin, numele ei va deveni Venus, de la venia (favoare, graţie). 


În imaginarul european, Venus şi Afrodita coexistă în acelaşi corp, iar adeseori, sub numele ei latin, 
artiştii au infatisat-o în ipostaze desprinse din miturile Eladei. Fuziunea celor două zeități este com- 
plicată apoi de multiplele versiuni ale genezei lor, vehiculate de autorii antici şi reverberate de emulii 
lor moderni (Angelo Poliziano, Pietro Bembo, Jacopo Sannazaro, între alţii). Astfel, potrivit unei tradiţii 
ce-și are originea în /liada lui Homer, Afrodita s-ar fi născut din Zeus si Diona, în vreme ce versiunea cea 
mai răspândită, formulată în Teogonia lui Hesiod, se referă la castrarea sălbatică a lui Uranus, din a cărui 
sămânță aruncată în mare „mândră fecioară se-ncheagă”. Câteva secole mai târziu, Cicero enumeră nu 
mai puţin de patru Venere, celor două deja menţionate alăturându-li-se una născută din unirea zeilor 
Caelus si Dies si, în sfârşit, o Venus siro-cipriotă numită (si) Astarte. În cele din urmă, Afrodita a dispărut 
aproape cu totul. A rămas o Venus generică, pentru că modernitatea culturii europene s-a întemeiat în 
primul rând pe resuscitarea Antichității latine. 


Venus este omniprezentă in, mitologia iubirii”, chiar si atunci când nu este reprezentată efectiv: în situaţii 
emblematice, surprinsă în felurite companii, angajată în varii intrigi amoroase, în ipostaza maternității 
(Venus genetrix) sau disimulând posibile portrete. Cel mai statornic însoțitor îi este însă propriul fiu 
Amor, personificarea dorinţei erotice (Fros, Cupido), imprevizibil si cu o îndrăzneală adesea primejdioa- 
sa. Venus și Amor formează una dintre reprezentările iconice ale artei europene, cu o formidabilă carieră 
începând din Renaștere şi până târziu în veacul al XIX-lea. În jurul acestei cuplu emblematic, căruia i se 
alătură o amplă galerie de zeități (Marte, Vulcan, Mercur, Neptun sau Amfitrite), se configureazá prima 
secţiune tematică a expoziţiei. 

C.U. 


II. Amorul in lumea literelor 


Literatura antică — si mai ales cea elină -- este într-o măsură covârșitoare altoită pe tulpina mitului. Totuși, 
în absenţa unui catalog exhaustiv al zeilor şi eroilor, mitologia greco-romană se recompune dintr-o 
multitudine de fragmente dispersate în textele literare. Unele din ele, recuperate în modernitatea timpurie, 
își configureazá propriul destin; este cazul unui proverb amintit în treacăt de Terentiu („Fără Ceres și Bachus, 
Venus simte frigul”), care se bucură de o circulaţie spectaculoasă în Ţările de Jos după 1500. 


Există, pe de altă parte, o operă literară care sistematizeazá un veritabil,atlas mitologic" - Metamorfozele 
lui Ovidiu -- si care, începând cu veacul al XV-lea, a devenit una dintre sursele fundamentale pentru 
arta europeană. Poate nu întâmplător, mai ales în cazul unui poet versat în „arta iubirii”, ceea ce pune în 
mișcare lumea metamorfotică ovidiană este tocmai iubirea. Mai precis iubirea transgresivă, neîmplinită, 
tragică în cele din urmă, iar exemplele sunt nenumărate: Procris si Cephalus, Polifem si Galateea, Zeus si 
Europa, Pluton si Proserpina, Apolo si Dafne, Venus si Adonis, între multe altele. 


Pe lângă zeii şi eroii mitologiei greco-latine, ale căror amoruri nestăvilite antrenează, la limită, nimicirea 
unei cetăţi, un rol important in, lumea literelor"l-au jucat câţiva actori" ai istoriei antice, ale căror destine 
extraordinare au suscitat apoi o semnificativă tradiţie literară si figurativă: Porcia si Brutus, Lucretia si 
Tarquinius sau Cleopatra și Marc Antoniu. Toate aceste personaje, devenite exemplare, coexistă în 
modernitatea timpurie cu eroi de dată mai recentă și cupluri nu mai putin faimoase, unele dintre ele -- 
Medoro si Angelica (Lodovico Ariosto) sau Rinaldo si Armida (Torquato Tasso) — intens reprezentate de 
artiştii veacurilor XVI-XIX. 


Această secţiune tematizează, prin urmare, suferinţa si speranţa, înflorirea iubirii şi unirea ei cu moartea, asa 
cum sunt reflectate în literatura antică și modernă. Continuitatea cu secţiunea precedentă este manifestă, fie 
şi pentru că miturile sunt transmise într-o formă literară, iar literatura îşi inventează propria mitologie. 

C.U. 


III. Iubirea (de)sacralizatá 


Suzana, nuda si vulnerabilă, este pandita de doi bătrâni; nápustindu-se asupra ei, o pun în fata alegerii 
imposibile între pángárire si calomnie. Soţia lui Putifar îl ademeneste pe losif în patul conjugal; esuand, 
clameazá agresiunea si pretinde sanctionarea unei fapte nicicánd comise. Ambele cazuri, infatisate in 
Vechiul Testament, marcheazá o limita a impulsului erotic, maculat prin luxurie si agresiune, in vecinátatea 
primejdioasá a instinctului primar. 


La capátul opus se aflá iubirea neconditionatá, materná sau filialá, iubirea pentru celálalt sau angajatá 
în sfera divinitatii. Spre a o deosebi de iubirea carnalá, senzualá (cupiditas), autorii antici au numit-o 
caritas, cu acest nume fiind asimilată în creştinismul timpuriu, şi aşezată în rândul virtuţilor teologale, 
alături de credinţă si speranţă. Mai târziu, la sfârșitul veacului al XVI-lea, Caritatea a fost codificată vizual 
si transformată într-o emblemá:,O femeie cu un copil pe braţul stâng, pe care-l alăptează, iar alti doi se 
joacă în picioare [...] Cei trei copii arată cá, desi caritatea este o singură virtute, ea are totuşi o întreită 
putere căci, fără ea, credinţa şi speranţa nu pot fi” (Cesare Ripa, Iconologia). 


În prelungirea mitologiei si literaturii, această secţiune tematizeazá sacralitatea iubirii în cultura europeană, 
dintr-o perspectivă preponderent creştină. Câteva corelări sunt imediat notabile: Fecioara cu Pruncul ca 
imagine a maternității generice, în a cărei matcă intră în definitiv orice portret matern, sau alăptarea ca 
metaforă atât pentru hrana spirituală (Virgo lactans), cât si pentru pietatea filială (Caritas romana). 


La mijlocul distanţei dintre desfrâu si virtute, între cupiditas si caritas, se situează Maria Magdalena: 
figură emblematică a prostituţiei si plăcerilor lumești, „târfa Babilonului”, deturnată însă de la pierzanie 
şi transformată într-o figură paradigmatică a penitentei şi mântuirii. 


C.U. 


IV. Alegorii şi simboluri 


Această secţiune este dedicată codificării mesajului erotic fie în alegorii complicate, fie prin intermediul 
unor simboluri disimulate în câmpul unor imagini reprezentând aparent altceva. În arta europeană, 
această practică se instituie începând cu Renaşterea, îşi atinge apogeul în veacul al XVII-lea, pentru a 
dispărea treptat după 1700. 


Pe fundalul unei ample mișcări de resuscitare a culturii antice, în centrele italiene ale secolului al XV-lea 
sunt configurate numeroase imagini încifrate -- preponderent în pictură si gravură - numite favole sau 
poesie spre a fi deosebite de scenele narative (historiae) ce ilustrau episoade biblice sau mitologice. 
Invariabil, asemenea reprezentări erau destinate unui cerc restrâns de amatori cultivați, în măsură să le 
descifreze si chiar să imagineze, la rândul lor, altele similare. Adeseori, aceste favole înfăţişează inlántuiri 
alegorice de siluete umane, zeități si felurite personificări, cuprinzând în filigran o complicată reţea 
de aluzii literare și filosofice, topoi antici sau simboluri mai mult sau mai puţin ermetice. Un subiect 
predilect pentru asemenea favole este chiar iubirea, figurată manifest (Alegoria amorului carnal) sau, 
dimpotrivă, ca tematică subiacentă. 


Nu în puţine rânduri, mai ales în ambianța venețiană a anilor 1500, în trama alegoriilor erotice intra 
si muzica. Considerată în general un remediu pentru tribulatiile amoroase, muzica se identifică la un 
moment dat cu iubirea însăși, mai precis cu sonoritatea sufletelor-pereche, (sur)prinse în interpretarea 
unei melodii pe două voci. Cu această încărcătură simbolică, mai ales în pictura olandeză din secolul al 
XVII-lea, instrumentele muzicale sunt distribuite în cele mai diverse contexte figurative, acoperind toată 
gama discursului erotic, de la iubirea conjugală la prostituție. 


Evident, redarea voalată a iubirii nu se restrânge la aceste două mari categorii de reprezentări alegorice. 
Li se alătură, între altele, imagini singulare, uneori extrem de complicate, tematizând fie continuitatea 
dintre artă, viata, moarte si nemurire (Portretul lui Bartholomeus Spranger si al soției sale Christina Müller) 
fie, în sfârşit, întrepătrunderea dintre mitologia erotică si imaginarul creștin (Venus lactans). 

